
A V I Z

asupra Proiectului de Lege privind aprobarea Ordonanţei de urgenţă a Guvernului nr.119/2000 pentru completarea alineatului 2 al articolului 74 din Legea nr.80/1995 privind statutul cadrelor militare, astfel cum a fost modificată prin Ordonanţa de urgenţă a Guvernului nr.60/2000.

În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.119/2000 pentru completarea alineatului 2 al articolului 74 din Legea nr.80/1995 privind statutul cadrelor militare, astfel cum a fost modificată prin Ordonanţa de urgenţă a Guvernului nr.60/2000, trimis cu adresa nr.353/2000 din 28 iunie 2001,  înregistrată sub nr.832/XVIII/11 din   28 iunie 2001.

Conform prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au dezbătut proiectul de lege menţionat mai sus, în şedinţa din 5 iulie 2001, constatând următoarele:

- proiectul de lege a fost adoptat de Camera Deputaţilor la 10 mai 2001 şi înaintat Senatului în vederea dezbaterii şi adoptării;

- în şedinţa din 21 iunie 2001, Senatul a respins proiectul de lege şi în conformitate cu prevederile art.75 din Constituţia României, l-a restituit Camerei Deputaţilor pentru o nouă dezbatere.



Membrii comisiei au examinat  motivele de respingere invocate de Senat, potrivit cărora proiectul de lege a rămas fără obiect, întrucât prevederile Ordonanţei de urgenţă nr.119/2000 se regăsesc integral în textul Ordonanţei de urgenţă a Guvernului nr.69/2001 pentru modificarea alin.2 al art.74 din Legea nr.80/1995 privind statutul cadrelor militare şi au hotărât, cu majoritate de voturi, să propună respingerea acestuia. 



În raport de obiectul şi conţinutul său, ce vizează modificarea unei legi organice,  proiectul de lege face parte din categoria legilor organice.

